ועדת הפנים ואיכות הסביבה, כנסת 15, פרוטוקול מספר 15, 1999-10-12 11:00

דוד אזולאי: אני מבקש לפתוח את הישיבה.

דוד אזולאי: נדון היום בהודעתם של ראש הממשלה ושל שר האוצר על הקמת קזינו במדינת ישראל.

דוד אזולאי: אחד הדברים שאותי הטרידו בעקבות הידיעה הזאת, כאשר מדינת ישראל מתמודדת עם בעיות חברתיות קשות ובא ראש ממשלה ומצהיר על הקמת קזינו, מבחינתי זאת נורה אדומה.

דוד אזולאי: יתרה מכך, לאור זה שהמערכת המשפטית במדינת ישראל, שר המשפטים והיועץ המשפטי לממשלה הביעו דעתם בגלוי והודיעו על התנגדותם הנמרצת להקמת קזינו, אני חושב שזה אומר דרשני.

דוד אזולאי: השאלה הנשאלת היא האם בכל זאת יילכו וייקימו קזינו בניגוד לעמדתה של הערכאה המשפטית במדינת ישראל.

דוד אזולאי: ממשלת תורכיה אומנם קיבלה בזמנו החלטה גורפת להקמת בתי קזינו ברחבי תורכיה.

דוד אזולאי: המטרה שלה היתה לגרוף הון זר כדי לשפר את מצבה ביתרות מטבע החוץ ואת המצב הכלכלי שלה.

דוד אזולאי: אני יודע שרבים מהתיירים הישראליים יוצאים לתורכיה במטרה אחת, כדי להמר.

דוד אזולאי: גם הרשות הפלשתינאית הקימה קזינו ביריחו.

דוד אזולאי: אבל יחד עם זה ידוע שהיא אסרה על תושביה הפלשתינאים להמר בקזינו.

דוד אזולאי: אני חושב שהחברה הישראלית כיום רווייה בתחלואי פשיעה גוברת ואלימות קשה, ברצח ילדים, נשים וקשישים, במעשי אונס נוראים, שוד בנקים, צרכני סמים קשים, שמנסים לשקם אותם, וזה עולה הון למדינה, בקטל נוראי בכבישים.

דוד אזולאי: ישנם גם צרכני תרופות החולים במחלות סופניות המחפשים תורמים כדי להאריך את חייהם.

דוד אזולאי: עבור כל הדברים הללו לממשלה אין תקציבים.

דוד אזולאי: גם לסיוע לזקנים סיעודיים תשושים אין תקציבים.

דוד אזולאי: והנה באה הממשלה, ממשלה שחרטה על דיגלה ערכים חברתיים נעלים, ומקבלת החלטה מדהימה לחנך את תושבי מדינת ישראל להימורים מסוכנים, שמשמעותם בהמשך הלבנת כסף שחור.

דוד אזולאי: הבעיה שלנו היא עם אותם מהמרים, כפייתיים ברובם, שמפסידים את משכורתם החודשית ואחר-כך לווים כסף בריבית, גם בשוק השחור.

דוד אזולאי: התוצאה היא שאותם אנשים הורסים את ביתם, המשפחה נהרסת.

דוד אזולאי: זה נטל על החברה, שמדינת ישראל צריכה אחר-כך לשלם בהון עתק.

דוד אזולאי: כפי שידוע ממקומות אחרים בעולם, ידוע שבסביבתו של הקזינו מתפתחים גם עסקים משלימים, של זנות וסמים.

דוד אזולאי: אני יודע שרבים יחלקו על הטענה הזאת אבל ישנן עובדות והן מדברות בעד עצמן.

דוד אזולאי: אני מסב את תשומת ליבם של החברים לאותם מקומות בחוץ-לארץ שלצערנו הרב הפכו למוקד פשע.

דוד אזולאי: אני גם מסב את תשומת ליבכם לאותם אנשים שהתראיינו בתקשורת וסיפרו כמה עולה להם בחיים ההתמכרות לקזינו.

דוד אזולאי: לכן החלטתי, גם על-פי בקשתו של חבר הכנסת סילבן שלום, לקיים היום את הדיון.

דוד אזולאי: היות וחבר הכנסת שלום ביקש לקיים את הדיון אנחנו נשמע קודם כל אותו.

דוד אזולאי: לאחר מכן נשמע את נציגי המשרדים ואאפשר רשות דיבור לחברי הכנסת.

סילבן שלום: אני מודה ליושב-ראש הוועדה על כך שזימן את הישיבה תוך זמן קצר.

סילבן שלום: ביקשתי לקיים את הדיון בוועדת הפנים ואיכות הסביבה כי זה באמת נושא פנים, ולא כפי שהיה בשנים קודמות, כשהשר שוחט כשר האוצר דאז רצה להקים קזינו, אז התקיימו דיונים בוועדת הכלכלה, כי זה היה נחשב עניין כלכלי.

סילבן שלום: אני רואה בזה עניין פנים ולכן פניתי אליך, אדוני היושב-ראש.

סילבן שלום: אני שמח שהדיון נעשה כאן.

סילבן שלום: אלה שתומכים ברעיון הקמת הקזינו מתבססים על שני אדנים מרכזיים: מצד אחד, שזה יביא לכאן תיירים רבים, מיליוני תיירים, וייכנס כסף רב של מטבע חוץ; ומצד שני, שישראלים לא ייסעו להמר בחוץ-לארץ וכך ייחסך כסף שישראלים מוציאים על הימורים בחוץ-לארץ.

סילבן שלום: שתי הטענות האלה לדעתי מופרכות לחלוטין.

סילבן שלום: תיירים שמגיעים למדינת ישראל אינם מגיעים לכאן בשל העובדה שיש פה קזינו.

סילבן שלום: התיירות בארץ היא לא תיירות קזינו.

סילבן שלום: כרטיס טיסה לארץ הוא מאוד יקר.

סילבן שלום: כמו כן לכל אחד מהתיירים יש קזינו ליד הבית.

סילבן שלום: לאף אחד שבא לכאן לאותם 3, 5 או 7 ימים וצריך להיות גם בירושלים, בתל-אביב, בגליל ובכינרת, בנצרת ובחיפה, לא יהיה זמן גם להגיע למצפה-רמון כדי להמר בקזינו, או בכל עיר אחרת.

סילבן שלום: מעבר לכך, כשאנחנו קיימנו את הדיונים הקודמים והיו כאן זכיינים עתידיים פוטנציאלים שאלתי אותם מדוע שלא נסכים, אם בסופו של דבר יוקם קזינו, שהקזינו ייפתח לתיירים בלבד ולא לישראלים.

סילבן שלום: אמרו לי: אם זה יהיה לתיירים בלבד זה לא יהיה כלכלי.

סילבן שלום: אמרתי: הרי כל הטיעון שלכם מתמסמס.

ויצמן שירי: אז מה אתה אומר?

ויצמן שירי: אתה מציע לשלוח את הישראלים לחוץ-לארץ?

ויצמן שירי: זה ההיגיון?

טלב אלסאנע: הקזינו משתלב טוב עם חזון בן-גוריון.

טלב אלסאנע: זה המעשה החלוצי שאתה רוצה לעשות ...

ויצמן שירי: חבר הכנסת סילבן שלום, הדברים שאתה אומר בפתיחת דבריך אינם נכונים.

סילבן שלום: אתה תגיד מה שאתה חושב.

סילבן שלום: בואו לא נעשה את הדיון בצורה כזאת.

דוד אזולאי: חבר הכנסת שירי, תינתן לך רשות דיבור ואני מבטיח לך שאף אחד לא יפריע לך.

סילבן שלום: הטענה של הזכיינים היתה שזה לא יהיה כלכלי.

סילבן שלום: אם זה לא כלכלי, סימן שלא יגיעו לכאן תיירים שייחזיקו את הקזינו הזה, כי באמת התיירים לא יבואו למדינת ישראל בשביל קזינו.

סילבן שלום: לכן לטענה הזאת אין שום אחיזה.

סילבן שלום: מצד שני, יש חבורה של ישראלים שנוסעת להמר בחוץ-לארץ וגם ביריחו ובטאבה.

סילבן שלום: החבורה הזאת היא חבורה מצומצמת.

סילבן שלום: גם אם מדובר על אלפים, גם אם מדובר על עשרות אלפים שמהמרים שם ומהמרים בבתי קזינו בלתי חוקיים, אפילו אם מספרם מגיע ל100,000-, עדיין 5.9 מיליון איש אינם מהמרים.

סילבן שלום: אנחנו לא צריכים להפוך את זה למצב שבו הקזינו יהיה פתוח לכל אחד.

סילבן שלום: מה בדיוק הטיעונים שלי נגד?

סילבן שלום: לדעתי הכנסות לא יהיו אבל ההוצאות יהיו הרבה יותר גדולות: הוצאות לשיטור, הוצאות לבטחון פנים, הוצאות לרווחה כתוצאה מכך שמשפחות רבות בסופו של דבר ייאבדו את עולמן וייאלצו להגיע ללשכות הרווחה, לשירותי הסעד.

סילבן שלום: הדברים האלה יובילו בסופו של דבר לכך ששכרנו ייצא בהפסדנו.

סילבן שלום: ואני לא מדבר על המוטיב הדתי, שזה לא העניין שלי, אתה תעלה אותו.

דוד אזולאי: אין פה עניין דתי.

סילבן שלום: גם חבר הכנסת עבד-אלמאלכ דהאמשה וגם חבר הכנסת רביץ אמרו שיש איסור מוחלט על-פי הדת, כל אחד לפי דתו, על הימורים.

סילבן שלום: אבל אני לא נכנס לעניין הזה.

סילבן שלום: עכשיו לעניין הנגב.

סילבן שלום: צר לי שראשי רשויות בנגב רוצים שיהיה אצלם קזינו.

סילבן שלום: לא רק רוצים אלא רצים וקופצים, כאילו שזה ייתן מזור לכל בעיות הנגב.

סילבן שלום: לא מזור אלא תחלואים על גבי תחלואים.

סילבן שלום: הרי מה אנחנו נעשה בסופו של דבר?

סילבן שלום: הילדים של אלה שגרים בנגב, בני 18, הם אלה שיירוצו לשם, והילדים של אלה שנמצאים במרכז הארץ ידברו על הקזינו בנגב אבל הם לא יהיו שם.

סילבן שלום: הרי מי ירוץ לשם בסופו של דבר?

סילבן שלום: מי בכלל הולך להמר?

סילבן שלום: בואו ניקח את המצב היום, כשיש הימורים חוקיים.

סילבן שלום: מי מהמר בטוטו, בלוטו ובפיס?

סילבן שלום: לא העשירים.

סילבן שלום: העשירים לא מהמרים בדברים האלה.

סילבן שלום: להם כבר יש.

סילבן שלום: הם לא צריכים את זה.

סילבן שלום: מי שמהמר זה מי שרוצה אולי שיהיה לו.

סילבן שלום: יש לנו דוגמאות, גם מאלה שמהמרים היום בהימורים החוקיים וגם בהימורים הבלתי חוקיים.

סילבן שלום: בירושלים ידוע על אותו בעל מסעדה שפשט את הרגל, שמכר את המסעדה באותו לילה; וידוע על צעירים שמגיעים ברכבים של הוריהם ליריחו ומשאירים את הרכב בלילה כי הם מוכרים אותו שם.

סילבן שלום: בסופו של דבר פיתוח הנגב ייעשה באמצעים אחרים.

סילבן שלום: את פיתוח הנגב צריך לעשות על-ידי תשתית נכונה לנגב, תשתית תחבורתית, תשתית פיסית, וגם על-ידי הייטק - אי אפשר להביא רק הייטק לנגב, צריך שתהיה גם עבודה מסוג אחר - אבל על-ידי אמצעים אחרים של השקעה.

סילבן שלום: אם רוצים להקים קזינו, אם בסופו של דבר ראש הממשלה אהוד ברק לא ישתכנע מהנימוקים, אני אומר לו קודם כל שלא יקים קזינו.

סילבן שלום: אבל אם הוא יקים קזינו, שייעשה את זה בכוכב יאיר.

סילבן שלום: לא בנגב.

סילבן שלום: שהילדים שלו אולי יילכו להמר בקזינו ולא הילדים שלנו בנגב.

סילבן שלום: תודה רבה.

דוד אזולאי: היות ויש שני חברי כנסת שמאוד ממהרים אז אני אבקש קודם כל את נציג המשרד לבטחון פנים ואחר-כך אני אאפשר לחברי הכנסת להתבטא.

דוד אזולאי: אני מאוד משתדל להתחשב אבל התחשבו גם אתם בנוהל ישיבת ועדה.

דוד אזולאי: אדוני, נציג השר לבטחון פנים.

דוד אזולאי: השתדל לדבר בקצרה ובתכליתיות, כמו שאתה יודע.

יוסי לוי: אתמקד בדברים החשובים, שעיקרם מתבסס על עבודת הוועדה להסדרת הקזינו בישראל, ועדה שהוקמה ביולי 1995.

יוסי לוי: אני מזהה כאן שני חברים נוספים שהיו בוועדה המקצועית: מר בועז רדי ממשרד האוצר וגברת אריאלה קלעי ממשרד המשפטים, והיו כמובן חברים נוספים.

יוסי לוי: הוועדה ידועה בשם "ועדת גביש" ותפקידה היה לבחון את הסדרת נושא הקזינו בישראל.

יוסי לוי: על-פי החלטת ועדת השרים, שמינתה את הוועדה המקצועית, הוועדה לא היתה צריכה לתת תשובה לשאלה האם מקימים או לא מקימים קזינו בישראל.

יוסי לוי: הוועדה היתה אמורה לתת תשובה לשאלה: אם מחליטים להקים קזינו בישראל איך הדרך הטובה ביותר והנכונה ביותר להסדירו.

יוסי לוי: כיצד להסדיר את הפעילות החוקית, את הטיפול בבעיות החברתיות, את הטיפול בבעיות הסביבתיות ואת כל הנלווה להקמתו החוקית של קזינו בישראל.

יוסי לוי: לא היה לנו מנדט - ולטעמי גם היום אין לנו מנדט - לענות לשאלה האם צריך להקים קזינו בישראל.

יוסי לוי: זה לדעתי מנדט של בית הנבחרים, של הממשלה ושל מי שצריך להחליט על העניין.

יוסי לוי: גם ב1995-, במהלך הגשת הדוח, הבנו שיש שני מישורים של התנגדויות, ושניהם מכובדים בעינינו.

יוסי לוי: התנגדות אחת מבוססת על תפיסה חברתית-פוליטית של האנשים שמביעים אותה; והשניה היא התנגדות במישור המקצועי, בשל תפיסת אופן הניהול של בתי קזינו.

יוסי לוי: אנחנו בוועדה התמקדנו, ברוב פרטי הדוח, שמצוי גם בכנסת, בבסיס של תפיסה מקצועית נקודתית בלבד ולא עסקנו בהיבטים של התפיסות הפוליטיות והחברתיות של מי שמינה אותנו.

יוסי לוי: בוועדה אני ייצגתי את המשרד לבטחון פנים, את השר לבטחון פנים ואת המשטרה.

יוסי לוי: כבר בימים ההם היתה בינינו לבין השר שלנו מחלוקת.

יוסי לוי: עמדתו הפוליטית-חברתית של השר משה שחל בזמנו היתה מתנגדת ואילו עמדתנו המקצועית אמרה שאם נקיים את כל התנאים שלמדנו מניהול בתי קזינו בעולם ניתן להקים בית קזינו.

יוסי לוי: מבחינה מקצועית-משטרתית ניתן לטפל בכל התופעות השליליות הנלוות להקמת בית קזינו.

דוד אזולאי: ויש כאלה.

יוסי לוי: יש כאלה, אנחנו לא מסתירים אותן, לא מטאטאים אותן ולא שמים אותן מתחת לשטיח.

יוסי לוי: אגב, התפיסה המשטרתית נכון להיום לא השתנתה.

יוסי לוי: מפכ"ל המשטרה דהיום, רב-ניצב וילק, אמר לי רק הבוקר שמבחינה מקצועית אם נממש את התפיסה המקצועית שמצוייה בדוח הוועדה הוא יוכל לטפל בכל התופעות השליליות הנלוות להקמתו של בית קזינו.

יוסי לוי: אני לא אכנס להיבטים הכלכליים.

יוסי לוי: נציג משרד האוצר נמצא פה, מר בועז רדי, ואולי הוא יגיד מילים על הצד הכלכלי.

יוסי לוי: אני אגיד דברים על הצדדים החוקיים.

יוסי לוי: אנחנו קיימנו סמינריון בן כמעט שנה ללמידה של הנושא הזה מתוך התפיסה המקצועית שלנו, איש איש בתחומו: חלקים בתחום הכלכלי, חלקים בתחום החברתי, בתחום המשפטי והאחר.

יוסי לוי: המנדט שלנו, של בטחון הפנים, היה לעסוק בצד של החקיקה, ניהול בית הקזינו מבחינת נקיון הכפיים וטוהר המידות שבתוכו, הסביבה והטיפול בפשיעה הנלווית.

יוסי לוי: את זה למדנו.

יוסי לוי: ביקרנו במספר מדינות נאורות שמקיימות בתי קזינו.

יוסי לוי: למדנו לדעת שהתפיסה האומרת שבית קזינו הוא פגע רע סביבתי היא לא נכונה, לא מדוייקת.

יוסי לוי: יש תופעות לוואי חברתיות.

יוסי לוי: יש התמכרויות.

יוסי לוי: יש פשיעה סביבתית.

יוסי לוי: יש אווירה.

טלב אלסאנע: מה צריך יותר מזה?

ויצמן שירי: יש גם דברים יותר גרועים מזה.

ויצמן שירי: מסחר בסמים זה הרבה יותר גרוע.

ויצמן שירי: הנגב מלא בסמים, ואתה גם יודע למה הנגב מלא בסמים.

טלב אלסאנע: הקזינו רק יתרום לכך.

טלב אלסאנע: האם הקזינו יקטין את המסחר בסמים?

יוסי לוי: אם ההליך לקראת ההחלטה, להקמה או לאי-הקמה של בית קזינו, יהיה הליך נכון, של הכנת כוחות אכיפה, של הכנת התשתית הנכונה, של טיפול מקדים בבעיות חברתיות, טרם ההחלטה על הקמתו ומיקומו של בית הקזינו, ההערכה היא שהתופעות השליליות הנלוות יהיו מצומצמות ולא יטרידו את הסביבה.

גדעון עזרא: כמה בתי קזינו בלתי חוקיים יש בארץ?

יוסי לוי: בין 100-80.

טלב אלסאנע: וכמה סוחרי סמים יש?

טלב אלסאנע: האם צריך להגדיל את הסחר בסמים?

טלב אלסאנע: יש כל-כך הרבה פשעים.

טלב אלסאנע: האם צריך עוד פשעים?

ויצמן שירי: מצב סוציו-אקונומי קשה יוצר - - -

טלב אלסאנע: חבר הכנסת שירי, אתה כל הזמן מטיף לי לגבי החזון של בן-גוריון.

טלב אלסאנע: האם זה חזון בן-גוריון?

טלב אלסאנע: זה יפתור את הבעייה של הנגב?

ויצמן שירי: מה זה קשור?

דוד אזולאי: אני לא אתן לכם רשות דיבור.

דוד אזולאי: לא יתכן ששני חברי כנסת שמאוד מאוד ממהרים, מאוד רוצים לדבר, דווקא הם יפריעו.

דוד אזולאי: זה לא מקובל עלי.

יוסי לוי: בתקופת עבודת הוועדה אמרנו שהכנסתו של בית קזינו חוקי בישראל תקטין ותצמצם את כמות בתי הקזינו הבלתי חוקיים המצויים בישראל.

יוסי לוי: למדנו את זה מנסיוננו ממה שקרה עם הרדיו הפירטי.

יוסי לוי: ככל שנתנו יותר רשיונות, הצטמצמו הבלתי חוקיים.

יהודית נאות: אתה יכול להביא את זה כדוגמא הפוכה.

סילבן שלום: איך אתה מסביר את זה, ניצב יוסי לוי?

סילבן שלום: האם אתה חושב שאדם בתל-אביב שרוצה להמר ייסע עד מצפה-רמון כדי להמר ולא יילך להמר בבית הקזינו הבלתי חוקי שנמצא לידו?

יוסי לוי: אנחנו מעריכים היום, לדעתי זאת הערכה ממעיטה אבל אני אשתמש בנתונים הידועים לי: כיום יש בין 100-80 בתי קזינו בלתי חוקיים בערי ישראל ועוד 7 ספינות קזינו, שלא ניתן לטפל בעצירת הפעלתן מטעמים חוקיים, כי החקיקה איננה מאפשרת לנו טיפול.

יוסי לוי: ניסינו, בצענו פשיטות, בצענו חקירות, אך לא ניתן היה להביא את מפעילי הספינות לדין.

סילבן שלום: אז אני אעשה חקיקה.

יוסי לוי: חבר הכנסת שלום, יש שם בעיה לא רק של חקיקה אלא גם בעיה בינלאומית בנושא תיחום הגבול.

יוסי לוי: הדבר בוודאי ידוע לכם.

יוסי לוי: לא ניתן להביא את מפעילי ספינות הקזינו לדין.

יוסי לוי: אנחנו מחפשים כל אפשרות כדי לטפל בהם, ולא ניתן.

יוסי לוי: סברנו כאנשי משטרה שאם הדבר יהיה חוקי יעדיפו ללכת למקום חוקי מאשר למקום בלתי חוקי.

יוסי לוי: יתרה מזאת, במקומות בלתי חוקיים ובלתי מפוקחים יש תופעות פשיעה קשות יותר ממקומות חוקיים.

יוסי לוי: זה ידוע לא רק בארץ אלא גם בעולם.

יוסי לוי: בניהול קזינו בלתי חוקי יש תופעות פשיעה קשות יותר וחמורות יותר מתופעות הפשיעה שנלוות לקזינו חוקי.

יוסי לוי: דבר נוסף שאני מוכרח לציין, ביקשתי מהשר הממונה עלי לנסח את עמדתו, שהיא שונה לפי שעה מהעמדה המקצועית של המשטרה.

יוסי לוי: זה מותר במקומותינו.

סילבן שלום: מה זה "לפי שעה"?

ויצמן שירי: אתה מתכוון שזה כבר עמדה פוליטית.

יוסי לוי: עמדתו של השר לבטחון פנים, כפי שהיא מנוסחת, אומרת כדלקמן: "הקזינו אינו נראה לי כמנוע נכון לפיתוח הנגב.

יוסי לוי: ריכוז הפשיעה ובעיות נלוות אינן מעודדות אותי ללכת לכיוון הזה".

יוסי לוי: זאת עמדתו.

יוסי לוי: אני מניח שבהמשך תהיה לו עמדה שהוא יציג אותה.

דוד אזולאי: אתה רוצה להגיד שיש עוד שר בממשלת ישראל שמתנגד להקמת הקזינו.

ויצמן שירי: יש בטח יותר משר אחד שמתנגד.

דוד אזולאי: חבר הכנסת שירי ויצמן, יש לך 3 דקות.

ויצמן שירי: תן לי לפחות את הזמן שנתת לניצב יוסי לוי.

דוד אזולאי: עם כל הכבוד לך, יש 3 דקות לכל חבר כנסת.

ויצמן שירי: אני לא נבהל מכל הסיסמאות על הבאת קזינו לנגב.

ויצמן שירי: צריך לקרוא את המספר.

ויצמן שירי: חבר הכנסת סילבן שלום, הענף הזה במדינת ישראל מגלגל בצורה לא חוקית מעל למיליארד דולר.

ויצמן שירי: מכיוון שזה לא חוקי נגרם נזק אדיר מאוד כי המדינה לא מקבלת מיסים.

ויצמן שירי: כשמישהו מעסיק עובדים לא חוקיים הוא גם לא משלם עליהם מיסים.

ויצמן שירי: לכן צריך לעגן את הדבר הזה.

ויצמן שירי: ב102- מדינות בעולם, ש95%- מהן הן מדינות נאורות, כולל אנגליה, ארצות-הברית, צרפת והרבה מקומות אחרים, אין שום בעיה, יש בתי קזינו.

ויצמן שירי: יש פיקוח על בתי קזינו.

ויצמן שירי: היום קבלת רישיון לבית קזינו הרבה יותר קשה מקבלת רישיון לניהול בנק.

ויצמן שירי: צריך למנוע את אותן טרגדיות עליהן אתה מדבר.

ויצמן שירי: אלה טרגדיות שיהיו תמיד.

ויצמן שירי: זה לא משנה אם אדם הוא מהמר כפייתי בקזינו או מהמר כפייתי בטוטו.

ויצמן שירי: מהמר כפייתי הוא מהמר, הוא מהמר, הוא מהמר, נקודה.

ויצמן שירי: לגבי הקמת הקזינו בנגב:

ויצמן שירי: אני חי בנגב ואני אומר לכם בצורה שלא משתמעת לשתי פנים - זה לא צריך לבוא על חשבון התעשייה.

ויצמן שירי: לנגב אין בעיה של קרקע.

ויצמן שירי: בנגב יש בעיה קשה מאוד של מצב סוציו-אקונומי קשה ביותר.

ויצמן שירי: אם יוחלט על הקמת קזינו בנגב אנחנו נדבר על הדרכים לעגן את זה בצורה חוקית עם ביקורת אדירה.

ויצמן שירי: כולל, אם צריך, נציג של המדינה שיישב בתוך בית הקזינו, כמו שמקובל במקומות אחרים בעולם.

ויצמן שירי: אם אתה דואג לאותו אדם שהוא מהמר כפייתי אפשר ליצור איזשהו בלם.

ויצמן שירי: איך יוצרים את הבלם?

ויצמן שירי: הסברתי את זה לחבר הכנסת גדעון עזרא לפני שבוע.

ויצמן שירי: אתה יוצר מצב שכל ישראלי שיירצה להיכנס לקזינו יצטרך להצטייד באיזשהו כרטיס שהוא מעין כרטיס אשראי, שהבנק עומד מאחורי זה שהוא יכול להמר עד גובה הכרטיס הזה.

ויצמן שירי: הכרטיס הזה יהיה כרטיס ממוגנט, והיום אנחנו מחוברים למחשבים, זה לא מה שהיה מתאים לתקופה של לפני 40 שנים, הכל מסודר.

ויצמן שירי: תחשבו על העניין האמיתי.

ויצמן שירי: מסביב לדבר הזה בסופו של דבר בארץ מתגלגלים בדרך לא חוקית מיליארד דולר.

ויצמן שירי: אין לי צל של ספק שהמדינה מפסידה - אני לא מדבר על תיירים, אני מדבר על זה שהמטוסים בימי חמישי ל"weekend" טסים לכל העולם.

ויצמן שירי: אתה יודע בדיוק כמוני שבכל טיסה, לא משנה לאיזה יעד היא מגיעה, אתה רואה את הישראלים שהולכים להמר.

ויצמן שירי: ואני אומר לך, מהמרים בסכומי עתק.

ויצמן שירי: יכול להיות שישנם אנשים שהשיקול שלהם הוא שייקומו עוד שני בתי קזינו ברשות הפלשתינאית.

ויצמן שירי: את זה אני רוצה למנוע.

ויצמן שירי: היום מדינת ישראל הפכה להיות מקור ההכנסה, דרך הקזינו, מספר אחד של הרשות הפלשתינאית.

ויצמן שירי: זה כסף שנכנס אליהם, מעל למיליון דולר ביום.

ויצמן שירי: במו ידינו אנחנו יוצרים מצב שאנחנו נותנים לגיטימיות לאותם מהמרים שהולכים בצורה לא חוקית.

ויצמן שירי: הכביש ליריחו פקוק.

ויצמן שירי: אם מחר יקימו קזינו, כמו בייוון, שיכול להכיל בו-זמנית 5,000 איש, אני מבטיח שהקזינו הזה יהיה מלא.

ויצמן שירי: תלך ותיראה את הספינות באילת.

ויצמן שירי: כל חצי שעה יוצאת ספינה ל3- שעות.

ויצמן שירי: אף אחד אף פעם במדינת ישראל לא הלך ובדק מה יש לאנשים בכיסים.

ויצמן שירי: נותנים לאנשים האלה אשראים מכיוון שמכירים אותם, נותנים להם כל מיני דילים.

ויצמן שירי: זה כסף יקר, במקום שיהיה מוחזר למדינה - - -

סילבן שלום: תסביר לי מה זה ייתן לנגב?

ויצמן שירי: זה ייתן לנגב מה שנתנה בדיוק הקמת בתי הקזינו באטלנטיק סיטי ובלאס וגאס.

ויצמן שירי: לך תבדוק כמה מובטלים היו בלאס וגאס לפני שהקימו את בתי הקזינו.

טלב אלסאנע: כמה מועסקים ביריחו?

ויצמן שירי: 80,000 מתפרנסים מתחנות דלק.

ויצמן שירי: חבר הכנסת טלב אלסאנע, זה לא דמגוגיה.

טלב אלסאנע: יפתרו את כל בעיות האבטלה בנגב על-ידי קזינו?

ויצמן שירי: אם הבדואי הזה יהיה מסודר, יהיה לו חשבון בנק מסודר והוא לא יפחד ללכת להפקיד את הכסף הזה בבנק ולא יפחד שהמדינה תבדוק מאין הוא הביא את הכסף, הבדואי הזה במקום להתעסק בפשע - כי אין לו ברירה, חבר הכנסת טלב אלסאנע, אתה יודע שמתעסקים בסמים - - -

עסאם מח'ול: תן לו עבודה קודם.

טלב אלסאנע: לא יכניסו אותו כי הוא לא עונד עניבות.

ויצמן שירי: עזוב אותנו משטויות.

ויצמן שירי: היום בשביל לקנות עניבה לא צריך להיות עשיר.

ויצמן שירי: אותו בדואי כחלק מהעניין הזה ומסביב לעניין הזה יהיה ספק של שירותים.

ויצמן שירי: לא רק שיהיו אלפי עובדים בתוך בית הקזינו.

ויצמן שירי: אין לי צל של ספק שאם הרשות המקומית, לא משנה איפה זה יהיה, תיהנה מחלק מההכנסות - וזה חלק משמעותי, כך עושים בעולם, ששליש מההכנסות נשארות לצורך הרשות המקומית - אני אומר לך שהכספים האלה יילכו לאותם אנשים שהמצב הסוציו-אקונומי שלהם בפשיטת רגל.

ויצמן שירי: הגיע הזמן שהנגב יתחיל לפרוח.

ויצמן שירי: תרשו לתושבי הנגב לדבר בשם הנגב.

יצחק סבן: אבל יש מחלוקת בין תושבי הנגב.

יצחק סבן: האם רק אתה מהנגב?

ויצמן שירי: לא אמרתי "לחברי הכנסת מהנגב".

ויצמן שירי: אמרתי "לתושבי הנגב".

אריאלה קלעי: אני אומנם הייתי חברת הוועדה אבל עכשיו אני באה גם כנציגת משרד המשפטים.

אריאלה קלעי: .

אריאלה קלעי: בהתייחס למה שניצב יוסי לוי אמר:

אריאלה קלעי: נכון שהוועדה המקצועית שהוקמה לא נתבקשה לחוות את דעתה הערכית, האם יש או אין צורך בהקמת בית קזינו.

אריאלה קלעי: כתב המינוי שלנו - כולם יוכלו לקרוא אותו - אמר: תבדקו, אם אנחנו בדרג הפוליטי נחליט שיוקם בית קזינו, איך אנחנו נעשה את זה.

אריאלה קלעי: וזה מה שעשינו.

אריאלה קלעי: הוועדה שמעה בזמנו דיווחים רבים מכל הצדדים: גם יזמים - להם בוודאי יש אינטרס, גם מומחים משטרתיים, נציגים מהארץ, כאלה שתמכו וכאלה שהתנגדו.

אריאלה קלעי: שמענו למשל בזמנו שופט שתחום המומחיות שלו היה שיפוט בנושאים של פשיעה שקרובה לבתי קזינו באופן פיזי.

אריאלה קלעי: שר המשפטים והיועץ המשפטי לממשלה הביעו את עמדתם, שהם מתנגדים להקמת קזינו בישראל.

אריאלה קלעי: אבל הם ביקשו ממני לציין שהם הביעו את דעתם האישית.

אריאלה קלעי: אנחנו לא קיימנו דיון מסודר במשרד המשפטים בנושא הקמת קזינו.

אריאלה קלעי: למיטב ידיעתי גם הממשלה בעבר לא קיימה דיון מסודר אחרי שאנחנו הגשנו את הדוח.

אריאלה קלעי: אני לא יודעת אם היא תקיים דיון או לא תקיים אבל אנחנו הגשנו את הדוח ודיון מסודר לא התקיים.

אריאלה קלעי: יכול שכאשר יתקיים דיון מסודר - לדברים יש באמת פנים ולכאן ולכאן - אנשים ישנו את דעתם, לכאן או לכאן.

טלב אלסאנע: המקום הראוי לדיון בעניין הקזינו הוא לדעתי לא בוועדת הפנים ואיכות הסביבה אלא בוועדה למאבק בנגע הסמים.

טלב אלסאנע: התוצאות של הדבר הזה גורמות לאנשים להתמכר לשימוש במשחקים ובהימורים וזה גורם להרס מאות ואלפי משפחות.

טלב אלסאנע: במדינת ישראל היום יש יותר מ30,000- נרקומנים.

טלב אלסאנע: האם חסר עוד אנשים שיהיו מכורים לקזינו?

טלב אלסאנע: לדעתי הטיעון הזה - שצריך להקים קזינו מכיוון שכבר קיים קזינו לא חוקי, או שקיים קזינו בלתי חוקי שמגלגל מחזור של מיליארדים - הוא לא סביר.

טלב אלסאנע: הרי גם סוחר סמים מגלגל מחזור של מיליארדים ומס הכנסה לא מגיע לזה.

טלב אלסאנע: אז גם אולי צריך למסד את זה?

טלב אלסאנע: לדעתי יש גבול.

טלב אלסאנע: החברה צריכה לבחון את היתרונות ואת החסרונות, גם את התועלת וגם את ההפסד.

טלב אלסאנע: לדעתי הקמת קזינו מבחינה כלכלית לא תתרום מאומה לתעסוקה, לא תתרום מאומה להתמודדות עם בעיית העוני בנגב.

ויצמן שירי: כמה עובדים בקזינו ביריחו?

טלב אלסאנע: אני בדקתי ביריחו.

טלב אלסאנע: אחרי הקמת הקזינו לא עלה מספר המועסקים.

טלב אלסאנע: שיעור האבטלה שם לא ירד.

ויצמן שירי: הם עושים שם חצי מיליארד דולר בשנה.

ויצמן שירי: מה הם עושים עם הכסף?

ויצמן שירי: זה לא מייצר מקומות עבודה?

טלב אלסאנע: שם אסרו על תושבי הגדה ללכת ולהמר והם הקטינו את הסיכון.

ויצמן שירי: בטח, יש להם את הישראלים, הישראלים יבואו להמר.

טלב אלסאנע: אבל כאן אתה מביא את הסכנה ואת הסיכון ללא היתרונות.

טלב אלסאנע: אני אומר לך, אילו היה משהו טוב בקזינו, לא היו זורקים את זה לנגב.

טלב אלסאנע: אנחנו רגילים בנגב שרק דברים שליליים זורקים לנגב.

טלב אלסאנע: מה שלא רוצים בגליל, מה שלא רוצים במרכז הארץ - זורקים לנגב.

ויצמן שירי: אנחנו תושבי הנגב רוצים את זה.

ויצמן שירי: אני יכול לדבר בשם תושבי הנגב.

טלב אלסאנע: בעיות התעסוקה של הילדים שלך, בעיות התעסוקה של הילדים שלי - - -

ויצמן שירי: אל תדבר על הילדים שלי כמו שאני לא מדבר על הילדים שלך.

ויצמן שירי: זה לא בעיה פרטית שלי.

טלב אלסאנע: התוצאה תהיה שיוקם קזינו, יהיו כל ההשלכות והשליליות של עבריינות, פשיעה ומאפיה שתצמח ותפרח בנגב, וההכנסות יעברו למרכז הארץ, כפי שהתרגלנו.

טלב אלסאנע: אנחנו נקבל את הזבל, אם זה באתר הפסולת דודאים, אם זה ברמת חובב ואם זה בעבריינות של הקזינו, ואת היתרונות לא נקבל.

טלב אלסאנע: מה שאתה אומר הוא אשלייה.

טלב אלסאנע: אתה הולך לפתח תרבות שלילית, תרבות קזינו.

טלב אלסאנע: זה לא יביא לכאן צמיחה ולא יביא ברכה.

טלב אלסאנע: אני מתפלא עליך.

טלב אלסאנע: כל הזמן אתה מטיף לי על בן-גוריון.

טלב אלסאנע: אני אף פעם לא הייתי בעדו, אבל האם חזון בן-גוריון הוא בעד קזינו?

טלב אלסאנע: זה החזון שלו?

ויצמן שירי: מה זה קשור?

טלב אלסאנע: צריך לדעתי לחשוב בצורה רציונלית.

טלב אלסאנע: הנגב לא זקוק לקזינו אלא למדיניות כלכלית שפוייה של השקעות, של התמודדות עם האבטלה ויצירת מקורות תעסוקה.

טלב אלסאנע: לדעתי זה הפיתרון.

טלב אלסאנע: לכן אנחנו מתנגדים להקמת קזינו בנגב.

יצחק קמחי: אני מופיע כאן בשם שר התעשיה והמסחר.

יצחק קמחי: אני לא יכול לדבר בשם אף אחד אבל אני חושב שאף אחד לא רוצה את כל התופעות השליליות שעליהן מדובר, והן עלו פה בהרחבה.

יולי יואל אדלשטיין: הן יבואו בלי שיירצו אותן.

יצחק קמחי: נציג המשרד לבטחון פנים דיבר על כך שניתן להתמודד, בסייגים הללו: שתיבנה התשתיות, כל הארגון, שימולאו כל ההבטחות וייעשו כל הדברים הנדרשים כדי למנוע את כל התופעות השליליות.

יצחק קמחי: למנוע בכל דרך שהיא ועם כל הבטחונות שצריך, ואז העמדה היא חיובית.

יצחק קמחי: הכוונה היא להביא הרי לאיזשהו פיתוח כלכלי.

יצחק קמחי: יבואו וייגידו שאין בדבר הזה ממש.

יצחק קמחי: זה נתון לוויכוח ואני לא אתייחס לנושא.

יהודית נאות: אבל זה בדיוק הנושא.

יהודית נאות: הרי למחייבים יש רק טיעון אחד, הנימוק הכלכלי.

יהודית נאות: זה בדיוק מה שהייתי מצפה ממך לומר לנו.

יצחק קמחי: מבחינת הנימוק הכלכלי, ולאור הסתכלות על מה שנעשה בעולם, התנופה שהדבר הזה הביא במקומות שונים בעולם, אני אומר: הגישה היא חיובית.

יצחק קמחי: אבל עוד פעם, בסייגים שהודגשו גם קודם.

יצחק קמחי: לא סתם קזינו וזהו זה, כאיזשהו פתרון קסם שייפתור את כל הבעיות.

יצחק קמחי: יש להכין, יש להתארגן.

יצחק קמחי: אני חושב שיש מקום לדון בזה גם בכנסת הזאת וגם בממשלה הזאת.

דוד אזולאי: האם לא היו תופעות שליליות סביב הקזינו?

יצחק קמחי: אני לא הולך להגן על תופעות שליליות.

דוד אזולאי: למה אתם מנסים להטמין דברים?

יצחק קמחי: אני לא מומחה לנושא של תופעות שליליות.

יצחק קמחי: היו תופעות שליליות ואני יודע עליהן מיידע אישי.

יצחק קמחי: אני לא חושב שמישהו חשוד כמי שרוצה להביא תופעות שליליות.

יצחק קמחי: אם תגידו שהתופעות השליליות הן אינהרנטיות ובלתי ניתנות לפתרון, זה משהו אחר.

יצחק קמחי: אבל אני מבין שישבה ועדה מכובדת והגיעה למסקנה שזה בר פתרון, אם אני מבין נכון.

יצחק קמחי: היה איזשהו גורם מקצועי בלתי תלוי שישב ודן בנושא.

יצחק קמחי: בהתקיים כל הסימנים שניתנו, ואני מתאר לעצמי שעוד ינתנו, ואם יש אפשרות שהדבר הזה יפתח את הנגב, ושמענו גם את הנציגים של הנגב ואני מתאר לעצמי שנשמע עוד אחרים, אולי גם עם דיעות שונות, אני חושב שהדבר יכול להתקיים.

יצחק קמחי: זאת העמדה של משרד התעשיה והמסחר כרגע.

יצחק קמחי: אני מעריך שיהיה דיון מעמיק יותר במשרד התעשיה והמסחר על התחום הזה.

דוד אזולאי: האם עמדתו של שר התעשיה והמסחר ידועה לך?

יצחק קמחי: עמדתו של השר היא חיובית בעד הקזינו, בסייגים.

יצחק קמחי: שמדובר בנגב, שמדובר בקיום כל ההבטחות האפשריות כדי למנוע את התופעות השליליות.

יצחק קמחי: אני מעריך שאם השר יגיע למסקנה שהתופעות השליליות הן בלתי נמנעות, אני לא מאמין שהוא ימשיך לתמוך בהקמת הקזינו.

יהודית נאות: אני חדשה לסוגיית הקזינו.

יהודית נאות: לא עסקתי בה בשנת 1995.

יהודית נאות: סברתי שהיום הדיון יהיה לא רק מנקודת המבט של אדם שהגיע מהנגב אלא על ההשלכות הכלכליות, ולא במובן של "זה מגלגל מיליארדים ומכאן יוצא שיהיה שגשוג בנגב".

יהודית נאות: אני מתפלאת על חבר הכנסת ויצמן שירי.

יהודית נאות: אני מתייחסת אל עצמי כנציגה של איזור צפוני ואני תוהה אם המועסקים סביב קזינו הם בדיוק האנשים שהייתי רוצה להביא לאותו איזור שזקוק לפיתוח.

יהודית נאות: הרי הקזינו זה לא תעשיית הייטק, זה לא בית-חרושת "מנועי בית-שמש", זה לא איזור תפן, זה לא "תלמה".

יהודית נאות: זה מביא סוג מסויים של אנשים.

יהודית נאות: בסוף אולי גם יבואו איתם רואי החשבון.

יהודית נאות: אני לא בטוחה שזה מה שמעוניינים כשמדברים על פיתוח כלכלי של הנגב.

יהודית נאות: אני מצפה מהיושב-ראש שיקיים דיון על ההיבט הכלכלי, האם יש השלכה כלכלית - ואתה גם סייגת את זה - ואם כן, מה היא.

יהודית נאות: כך נוכל להחליט, כשנשקול את החיוב ואת השלילה.

יהודית נאות: על השלילה יש הרבה מאוד.

יהודית נאות: אינטואיציית הבטן של כל אחד אומרת שנכון מה שקובעת הוועדה, שאפשר באמצעים מתאימים למנוע את הפשיעה הנלווית, את פשיטות הרגל הנלוות, את הרס המשפחות, באמצעים נאותים.

יהודית נאות: אך ממתי במדינת ישראל מקצים את כל האמצעים הנאותים כדי לפקח כראוי?

יהודית נאות: האם אנחנו היום מתמודדים עם תאונות?

דוד אזולאי: דעי לך שיש חוסר כוח-אדם גדול.

יהודית נאות: המסקנות הן שאם יקצו את כל המשאבים זה יהיה אפשרי.

יהודית נאות: אבל אנחנו חיים בתוך עמנו.

יהודית נאות: אני יוצאת מתוך הנחה שלא יוקצו המשאבים הראויים, כי תמיד יש סדר עדיפות.

יהודית נאות: אנחנו צריכים להילחם באלימות, אנחנו צריכים להילחם בתאונות דרכים, אנחנו צריכים להילחם בקיפוח, בהרבה מאוד דברים.

יהודית נאות: אני יוצאת מתוך הנחה שיהיו רק 70% מהמשאבים, במקרה הטוב.

יהודית נאות: אז אנחנו צפויים ל30%- פיתוח של ההיבטים השלילייים.

יהודית נאות: ולכן יש לי הפתעה.

יהודית נאות: אני - ללא קשר לרקע דתי, וגם לא למרות רקע דתי - סבורה כרגע שלא הראו לי שום היבט כלכלי חיובי לפיתוח קזינו בנגב.

דוד אזולאי: תודה רבה.

דוד אזולאי: יושב איתנו מנכ"ל משרד התיירות.

דוד אזולאי: בהזדמנות זאת אנחנו נאחל לו הצלחה ונברך אותו ברכת "עלה והצלח".

איתי אייגס: אני חושב שאולי במקומכם הייתי מציע קודם לשמוע את מר בועז רדי, נציג משרד האוצר, שהיה חבר ועדה, ולשמור לסוף את הקטע הקטן על תיירות, שיש לי מה להגיד בו.

דוד אזולאי: מר בועז רדי, אני אשמע אותך מאוחר יותר.

דוד אזולאי: דרך ניהול הישיבה הנוכחית הוא שמיעת חבר כנסת אחד ואחריו אחד מאנשי המשרדים.

איתי אייגס: אתחיל בזה שאני באופן אישי נחשפתי לזה עד היום בצורה לא די עמוקה.

איתי אייגס: אתייחס באמת רק להיבט התיירותי.

איתי אייגס: מהמעט שקראתי ומהערכות שלנו: ההשפעה על תיירות חוץ, על הגעת תיירים זרים, לא תהיה השפעה דרמטית בכל מקרה.

איתי אייגס: לגבי תיירות פנים - אני מניח שזה גם שאלה של מיקום, איפה הדבר הזה יוקם ומה הוא יעשה.

איתי אייגס: לתיירות פנים יש כל מיני היבטים, החל מלינות, מסעדות, שירותים נלווים וכולי.

איתי אייגס: אבל אלה דברים שמוקדם להגיד עליהם משהו, לפני שהתקבלה החלטה כלשהי בנושא המיקום.

איתי אייגס: לגבי הדברים האחרים אני יכול לתת התייחסות מהבטן אבל אני חושב שעדיף שתשמעו את חברי הוועדה, שישבו, דנו ועסקו בנושאים האלה.

גדעון עזרא: אני הייתי מתנגד לקזינו אם לא היה קם הקזינו ביריחו.

גדעון עזרא: דעו לכם שהקזינו ביריחו עושה לנו בית-ספר.

גדעון עזרא: יש כבר חיקוי לקזינו.

גדעון עזרא: אם ממשלת ישראל לא תירתם לעניין הזה, תיהרס הכלכלה הישראלית.

גדעון עזרא: אני בא עכשיו מפגישה עם מוכר קרמיקה פשוט מירושלים, שהמתחרים שלו יושבים על הציר באבו-דיס.

גדעון עזרא: יש שם למעלה מ40- חנויות קרמיקה, יש למעלה מ40- חנויות קרמיקה על כביש שועפאת ולמעלה מ40- חנויות קרמיקה במזרח ירושלים.

גדעון עזרא: כל הכלכלה הישראלית נהרסת.

גדעון עזרא: הם לא משלמים מכס ולא משלמים שום דבר.

עסאם מח'ול: אתה לא מתבייש קצת?

עסאם מח'ול: מספיק עם הגזענות הזאת.

גדעון עזרא: סלח לי, זאת מדינת ישראל.

גדעון עזרא: אני לא אחראי על הרשות הפלשתינאית.

גדעון עזרא: אדוני היושב-ראש, אני מבקש שתעיר לחבר הכנסת מח'ול שמפריע לי בדברי.

גדעון עזרא: חבר הכנסת דהאמשה קרא לי פה "רוצח" ולא אמרתי לו שום דבר.

טלב אלסאנע: אי אפשר להתנהג בבריונות כזאת.

דוד אזולאי: חבר הכנסת עזרא, אני מבקש שתחזור בך.

דוד אזולאי: אל תגיד שמישהו קרא לך "רוצח".

דוד אזולאי: אף אחד לא אמר את זה.

דוד אזולאי: לא שמעתי דבר כזה.

דוד אזולאי: מה שאמרת הוא חמור.

דוד אזולאי: חבל שאתה מזכיר את זה בהזדמנות הזאת.

גדעון עזרא: אני אראה לך את הפרוטוקול של ישיבת הוועדה.

גדעון עזרא: למה הוא מפריע לי?

גדעון עזרא: אני לא הפרעתי לו.

דוד אזולאי: אני מבקש מחברי הכנסת לאפשר לכל אחד לדבר בתורו.

גדעון עזרא: הפלשתינאים הורסים את הכלכלה הישראלית: הם לא מקיימים את הסכמי אוסלו, הם לא גובים מכס, הם מזייפים סחורות.

גדעון עזרא: דע לך, אדם שרוצה לייצא מפה לשטחים, לא נותנים לו לייצא.

גדעון עזרא: אומרים לו: אדוני, תוצרת ישראל אנחנו לא מקבלים.

גדעון עזרא: הקזינו הוא סרטן בגוף מדינת ישראל.

גדעון עזרא: אבל דעו לכם, התרופה היחידה שיש למה שקורה ביריחו,, אם אין תרופה אחרת, היא להקים שם קזינו, סמוך ליריחו, על מנת שהוא ייתן מענה לסיפור של יריחו.

גדעון עזרא: אני לא מפליג לעולמות רחוקים, לנגב.

גדעון עזרא: מעניינת אותי כלכלת מדינת ישראל.

גדעון עזרא: הדבר השני שאני רוצה להגיד, משטרת ישראל ממונה על אכיפה בהמון המון חוקים.

גדעון עזרא: מגניבת חול, דרך זריקת פסולת ובנייה בלתי חוקית, אלף ואחד חוקים.

גדעון עזרא: יש להם את הצרה הזאת של הקזינו הבלתי חוקי ועם הצרה הזאת משטרת ישראל איננה מסוגלת להתמודד.

גדעון עזרא: היא אומרת: הצילו, רבותי, בדרך הקיימת אנחנו לא מצליחים להתגבר על התופעה.

גדעון עזרא: ולכן הם באים ואומרים, על מנת להתגבר על התופעה אנחנו מציעים דרך אחרת.

גדעון עזרא: אומר לך את זה אדם שחי את הדברים יום יום ושעה שעה, פרקטית.

גדעון עזרא: ולכן כל זמן שהקזינו ביריחו קיים, וכל זמן שאנחנו לא אוסרים את הכניסה ליריחו, אנחנו חייבים להקים פה קזינו.

גדעון עזרא: אני מבין שזה לא לטובת התיירים.

גדעון עזרא: זה לטובת מדינת ישראל נטו.

גדעון עזרא: מי שחושב שזה לא יביא פרנסה, שיילך ויסתכל מה קורה בארצות אחרות, במקומות אחרים: עם פיקוח ממשלתי, עם השקעה בתשתיות, עם השקעות בדברים חיוביים.

בועז רדי: כמה הערות מקדמיות ואחרי זה, בהתאם למשך הזמן שיינתן לי אני אשמח להשיב גם על כמה מהנושאים שעלו פה על-ידי המתנגדים.

בועז רדי: דבר ראשון שצריך להבין לגבי עמדת שר האוצר זה העובדה שכל מי שנלחם נגד הקמת הקזינו - וחבל שחבר הכנסת שלום לא פה, אני מבין שהוא עזב את הדיון - נלחם מלחמה מהעבר.

בועז רדי: אני לא מדבר על מה שקרה ב1995-, אז הוקמה הוועדה.

בועז רדי: אני מדבר על מה שקורה עכשיו.

בועז רדי: תסתכלו על מה שקורה, החל מטאבה, דרך הספינות באילת, דרך יריחו, דרך בתי הקזינו הלא חוקיים בארץ.

בועז רדי: ועוד דבר שאנשים שוכחים, היום ילד בן 8 שיודע איך לגלוש באינטרנט יכול להיכנס למאות בתי קזינו בלתי חוקיים, או חוקיים - אני לא משפטן, אבל בתי קזינו קיימים.

בועז רדי: כל אחד מביתו, כולל ממשכן הכנסת - ואם מישהו רוצה אני מוכן להראות לו את זה, זה ייקח בדיוק 30 שניות באינטרנט - יכול לתת מספר כרטיס אשראי שלו, או אם הוא ילד - של אביו, ולהמר באינטרנט ללא מגבלה.

בועז רדי: אין שום אפשרות למנוע את זה.

בועז רדי: שאף אחד שלא ישלה את עצמו שאפשר למנוע את זה.

בועז רדי: לכן הגישה אומרת: בואו ניראה מה המצב, או לחילופין נמשיך לעצום את העיניים.

יולי יואל אדלשטיין: זה אחד הנימוקים הכי מוזרים ששמעתי.

יולי יואל אדלשטיין: מה עם פורנוגרפיה ואלימות?

יולי יואל אדלשטיין: גם אתרים כאלה יש באינטרנט.

יולי יואל אדלשטיין: אז עכשיו נתיר את זה?

דוד אזולאי: אם זה קיים באינטרנט, בגלל זה צריך להתיר את זה ברחוב?

בועז רדי: אני אתן תשובה לכל הדברים האלה.

בועז רדי: אם יתנו לי, אשמח להשיב על כל הדברים.

בועז רדי: אני רק נותן תמונת מצב.

בועז רדי: קודם כל שכולם יידעו איפה אנחנו נמצאים היום.

בועז רדי: שלא ישלו את עצמם שהדבר הזה הוא נמנע.

בועז רדי: יש קזינו במדינת ישראל, חוקי, לא חוקי, באמצע של החוקי.

בועז רדי: אני לא משפטן.

בועז רדי: בכל בית יש היום קזינו במדינת ישראל, וצריך לדעת את זה.

בועז רדי: לכן המלחמה היא מלחמה מהעבר.

בועז רדי: שאף אחד לא ישלה את עצמו שאם לא נקים קזינו היום אז לא יהיו מתמכרים ולא יהיו התופעות השליליות.

בועז רדי: דבר שני, מה קורה היום במדינת ישראל?

בועז רדי: כל התופעות השליליות של הקזינו ישנן.

בועז רדי: יש הימורים לא חוקיים, הכסף לא הולך למדינה, יוצא כסף לחוץ-לארץ, לא חשוב אם בשיעורים גדולים או קטנים.

בועז רדי: אמר חבר הכנסת שלום: אולי יש רק 100,000 איש.

בועז רדי: תיקח את ה100,000- האלה ותכפיל בסכומים מינימליים - - -

דוד אזולאי: אתה רוצה פשוט למסד את ההפקרות.

דוד אזולאי: כך אני מבין אותך.

יהודית נאות: מר רדי, תגיד מה הם היתרונות הכלכליים לנגב.

בועז רדי: אגיד הכל, לא אסתיר.

בועז רדי: אני רק רוצה שתבינו בצורה קצת שיטתית.

בועז רדי: אני אומר, כל התופעות השליליות, החל ממי הבעלים של הקזינו היום, דרך לאן הולך הכסף של הקזינו היום, דרך אי-טיפול בהתמכרות ואי-טיפול בדברים האלה - קיימים.

בועז רדי: עוד מילת הקדמה אחת.

בועז רדי: שר האוצר לא חושב שקזינו בא במקום הייטק.

יהודית נאות: אנחנו מדברים על קזינו כ-entity.

יהודית נאות: איך הוא יועיל לנגב?

בועז רדי: אני אגיע ואגיד הכל.

בועז רדי: אני רוצה לענות קודם ליושב-ראש הוועדה שהעלה הרבה בעיות ולחבר הכנסת סילבן שלום, פשוט לפי הסדר.

בועז רדי: אשמח להשיב בסוף על כל השאלות, גם באופן אישי למי שירצה, ולענות על כל דבר.

בועז רדי: מי שחושב שזה במקום הייטק, טועה ומטעה.

בועז רדי: לא שר האוצר, ואם יורשה לי להגיד, אני לא מייצג פה את ראש הממשלה אבל אני מניח שגם לא ראש הממשלה חושב שהקמת קזינו זה במקום מאמצים נוספים לפתח את הנגב.

בועז רדי: לא זאת הכוונה.

בועז רדי: אני גם לא חושב שחבר הכנסת ויצמן שירי חושב את זה ולא אף אחד אחר.

בועז רדי: זה דבר מקביל.

בועז רדי: דבר נוסף במישור הכללי, וגם הוועדה אמרה את זה, קזינו הוא לא פתרון לכל.

בועז רדי: הקמת קזינו חוקי לא תפתור את כל הבעיות של בתי הקזינו הלא חוקיים, לא תפתור את כל בעיית ההתמכרות, לא תפתור את כל בעיית ההימורים בחוץ-לארץ וכולי.

בועז רדי: זה לא יפתור את הכל אבל זה יתן את הצדדים החיוביים בעסק שכל הצדדים השליליים שלו קיימים היום.

בועז רדי: עכשיו באשר לתשובות להערות שעלו פה, אני מקווה שאני אענה על הכל.

בועז רדי: לגבי בעיות חברתיות קשות - אני פשוט עונה לפי הסדר - - -

דוד אזולאי: אני מציע שלא תענה כרגע.

דוד אזולאי: עכשיו תציג את העמדה בלבד.

דוד אזולאי: יש עוד חברי כנסת שצריכים להתבטא.

דוד אזולאי: אאפשר לך בסוף הדיון לענות בצורה מרוכזת לכולם.

בועז רדי: אני אשמח.

בועז רדי: אז אני לא אכנס לעניין.

בועז רדי: אני אומר, בעיקרון הגישה היא חיובית.

בועז רדי: לא במקום פיתוח הנגב ולא במקום ניסיון להביא מפעלי הייטק לשם, אלא בנוסף.

בועז רדי: אני אענה על שאלות בסוף.

עסאם מח'ול: אני רוצה קודם להתייחס לצרות העין האומללה שביטא כאן חבר הכנסת גדעון עזרא.

דוד אזולאי: חבר הכנסת מח'ול, אני מבקש למען הסדר הטוב, בואו נעדן את ההתבטאויות שלנו כאן.

דוד אזולאי: בואו נקיים דיון מכובד בוועדה.

דוד אזולאי: זה לא כבוד לאף אחד מאיתנו כשנשמעות התבטאויות כפי ששמענו כאן.

דוד אזולאי: אנא ממך, לא נחזור על הדברים האלה.

עסאם מח'ול: אני לא אשתמש במילים שהן לא לגופו של הדיון.

דוד אזולאי: אני מאוד מודה לך.

עסאם מח'ול: אני חושב שיש גבול כמה יכולה צרות העין להיות דבר מכוון גם כאשר אתה מדבר על תופעה שלילית אצל עם אחר שגר לידך.

עסאם מח'ול: אני חושב שיש גבול.

עסאם מח'ול: אי אפשר להמשיך כך.

עסאם מח'ול: צריך פעם אחת להסתכל במראה ולראות איך ניראה מי שמעמיד את הדברים רק מנקודת המבט הזאת.

עסאם מח'ול: אני חושב שהנושא עליו אנחנו דנים הוא נושא חשוב, בגלל ההיגיון שמאחוריו.

עסאם מח'ול: ישנו היגיון שמשתלט על החשיבה הפוליטית-חברתית שלנו בארץ הזאת, במדינה הזאת: צור עובדה ואז חפש איך לעשות הכשר לעובדה הזאת.

עסאם מח'ול: עכשיו התירוץ להקמת קזינו בישראל הוא מכיוון שיש קזינו.

עסאם מח'ול: אם זה חיובי, אז תמסד את זה.

עסאם מח'ול: אם זה שלילי, אז תעצור את זה.

עסאם מח'ול: אי אפשר להתנהג בצורה הזאת.

עסאם מח'ול: ככה לא מנהלים חברה.

גדעון עזרא: הוא הפריע לי לדבר ואני לא מפריע לו.

גדעון עזרא: זה ההבדל הגדול.

גדעון עזרא: הציוני הגדול שדואג כל הזמן למדינת ישראל.

גדעון עזרא: מהבוקר עד הלילה אתה דואג לה.

עסאם מח'ול: אני חושב שיש שתי בעיות: יש בעיה של הקזינו, ויש בעיה של הנגב.

עסאם מח'ול: כאשר מחברים את שתיהן יחד, אומרים שיוקם קזינו כדי לפתור את בעיות הנגב, זה הופך להיות משהו מעין: "אם אין לכם לחם אז תאכלו עוגות".

עסאם מח'ול: זה בלתי אפשרי.

עסאם מח'ול: אנחנו מדברים על איזור נחשל וחלש, איזור בו יש בעיות קשות של אבטלה, חוסר תעסוקה ועוני.

עסאם מח'ול: חלקים ממנו חיים היום לא כעולם שלישי אלא כעולם רביעי.

עסאם מח'ול: ועל מה אנחנו מדברים?

עסאם מח'ול: על כך שצריך להביא את הקזינו לשם, שזה מה שייפתור את הבעיות.

עסאם מח'ול: אין פתרונות קסם ואין מקל קסם שיכול לפתור את הבעיות החברתיות.

עסאם מח'ול: רק מדיניות של יצירת מקומות עבודה, מדיניות של תעסוקה אמיתית, מדיניות של ייצור יכולה לפתור את בעיות האבטלה ולהעלות את רמת החיים, ולא העניין של קזינו.

עסאם מח'ול: אני חושב שהגיע הזמן קצת לחשוב מעבר לאף ולראות מה הסכנות החברתיות, מה הסכנות הכלליות שיש בעניין הזה, וללכת על פתרונות אמת.

עסאם מח'ול: אם כבר קזינו, אז בטח לא בנגב.

יולי יואל אדלשטיין: אדוני היושב-ראש, בשבועות האחרונים אני לא יודע אם לצחוק או לבכות.

יולי יואל אדלשטיין: כל פעם שמתקיים דיון נוסף על הקזינו אנו נחשפים לנימוקים הכי מוזרים שאי פעם שמעתי לטובת עניין כלשהו.

יולי יואל אדלשטיין: אם יש משמעות לביטוי "להוסיף חטא על פשע", זה מה שאני שומע כל הזמן.

יולי יואל אדלשטיין: "יש קזינו ביריחו ולכן נתמודד עם הקזינו ביריחו - שיש איקס אלפי אנשים שרוצים להמר שם - על-ידי הקמת קזינו בכל מקום בארץ.

יולי יואל אדלשטיין: יש מן הקזינו הכנסות.

יולי יואל אדלשטיין: למה יילכו ההכנסות?

יולי יואל אדלשטיין: אנחנו נארגן את המשטרה ואת גורמי הבטחון ואני לא יודע עוד את מי ככה שאנחנו נוכל להתגבר על כל התופעות השליליות שיוצר הקזינו".

יולי יואל אדלשטיין: אני לא יודע, אולי בספרי חכמי חלם היו פתרונות מסוג זה.

יולי יואל אדלשטיין: ליצור מכשולים, ליצור בעיות, ולפתח תוכנית להתגבר עליהם.

יולי יואל אדלשטיין: זה הדבר באמת הכי חשוב שאנחנו צריכים לעשות.

יולי יואל אדלשטיין: יחד עם זה, אני רוצה להסתייג ולומר, אין לי שום בעיה ואין לי שום טענה לפועל קשה יום שניגש לדוכן לוטו, משקיע 12 שקלים ורוצה לזכות ב10- מיליון או ב20- מיליון שקל, למצוא סידור לעצמו, לילדים שלו, לנכדים שלו.

יולי יואל אדלשטיין: זה חלום שמופיע באגדות אצל כל העמים, אלפי שנים.

יולי יואל אדלשטיין: כל אחד רוצה לזכות בחלום כזה.

יולי יואל אדלשטיין: אין לי שום טענות.

יולי יואל אדלשטיין: מעבר לזה, אין לי טענות למי שכרגע הכרתי, לשכני היושב משמאל, מר דרור דבש, שראיתי אותו בטלוויזיה מדבר בזכות העניין, או כשאני רואה דווקא אדם שאני מכיר טוב כראש עיריה מסור, אדם כמו מר גבי ללוש המדבר בזכות העניין הזה.

יולי יואל אדלשטיין: אין לי גם טענות אליהם.

יולי יואל אדלשטיין: אני מכיר קצת את המצב שם, גם כמי שטיפל במצב העולים בנגב.

יולי יואל אדלשטיין: האנשים מדברים לפעמים מתוך יאוש.

יולי יואל אדלשטיין: באמת אנשים כבר לא יודעים מה לעשות.

יולי יואל אדלשטיין: היתה ממשלה כזאת וממשלה אחרת וכל פעם מדברים איתם על השקעות ומפעלים והייטק אך לא קורה כלום.

יולי יואל אדלשטיין: אז הם אומרים: לפחות הקזינו, משהו.

יולי יואל אדלשטיין: אני לא רוצה לבוא בטענות לאנשים שכל יום שומעים טענות ממובטלים, מנערים במצוקה וכן הלאה.

יולי יואל אדלשטיין: אבל בכל זאת, גם כשאנחנו במצב של יאוש כזה, בואו נחשוב צעד אחד קדימה.

יולי יואל אדלשטיין: למה אנחנו תמיד מנסים להיות הכי חכמים?

יולי יואל אדלשטיין: למה השלטונות הפדרליים בארצות-הברית - אני לא יודע אם דנו על זה בוועדה שבדקה את ההיבטים להקמת קזינו - למה הם נמנעים מלתת תעודות יושר לאנשים שהיתה להם בעלות כזאת או אחרת על קזינו?

יולי יואל אדלשטיין: מדובר על אנשי עסקים מכובדים, לא פושעים, לא רוצחים, לא מאפיונרים.

יולי יואל אדלשטיין: למה הם אחר-כך מבלים שנים בהתכתבות עם ה-I.B.F להוציא תעודת יושר לצורך הנפקה בבורסה וכדומה?

יולי יואל אדלשטיין: למה?

יולי יואל אדלשטיין: אצלנו זה לא יקרה.

יולי יואל אדלשטיין: אצלנו רק אנשים ישרים וחכמים ישלטו על כל שוק הקזינו ...

יולי יואל אדלשטיין: חברים יקרים, חברי הכנסת, הלוואי והדיון הזה לא היה מתקיים פה.

יולי יואל אדלשטיין: לדעתי הוא מבייש את הבית הזה.

יולי יואל אדלשטיין: אני אומר, אין לי טענות לא למובטל שמנסה לזכות בלוטו ולא לראש עיריה שבאמת לא יודע מה עוד לעשות על מנת להביא קצת פרנסה לעיר שלו.

יולי יואל אדלשטיין: אבל יש לי הרבה מאוד טענות לגורמים שאמונים על פיתוח כלכלת ישראל ובמקום זה, במהלך לדעתי מבריק מבחינה פוליטית, מסיטים את כל תשומת הלב מדיון אמיתי על השקעות ועל צמיחה, על מיתון ועל פיתוח הנגב, ופתאום אנחנו יושבים פה ורבים בינינו לבין עצמנו אם כן קזינו או לא קזינו.

יולי יואל אדלשטיין: בואו נלמד קצת מה קרה במדינות אחרות בעולם, אולי התשובה תהיה חד-משמעית.

מוחמד כנעאן: אני מסכים לכל דבריו של חבר הכנסת יולי אדלשטיין בנוגע לקזינו.

מוחמד כנעאן: רציתי להתייחס לדבריו של חבר הכנסת עזרא אבל הוא איננו כאן.

מוחמד כנעאן: לא הבנתי את דבריו, מה הקשר בין הנושא של הקרמיקה לבין הנושא של הקזינו.

מוחמד כנעאן: לא הבנתי למה הוא מתכוון.

מוחמד כנעאן: לא הבנתי אותו גם כשאמר שהוא לא בעד קזינו אבל בגלל שיש קזינו ביריחו אז הוא יסכים לקזינו כזה בנגב או במקום אחר בישראל.

מוחמד כנעאן: אני מקווה שלא תבינו מדברי כאילו שאני נגד קזינו בישראל אך בעד קזינו ביריחו.

מוחמד כנעאן: אילו ניתנה לי הזכות להביע עמדתי שם הייתי מתנגד גם לנושא הזה, כמו שאני מתנגד להקמת קזינו גם כאן.

מוחמד כנעאן: לדעתי היום בישראל יש לנו מספיק צרות, מספיק בעיות.

מוחמד כנעאן: במקום שיושקע בנושא הזה אפשר להשקיע במפעלים שיכולים לקלוט מאות ואלפי עובדים, אם זה בנגב ואם במקומות אחרים, היכן שיוחלט.

מוחמד כנעאן: אם מדברים על הנגב, אז שיישקיעו שם במפעלים קיימים וגם ייבנו מפעלים חדשים וייקלטו מאות ואלפי עובדים מובטלים מכל המגזרים.

מוחמד כנעאן: אדוני היושב-ראש, אני לא רוצה להרחיב בנושא הזה, אני לא מומחה גדול בנושא הזה.

מוחמד כנעאן: אבל, חבר הכנסת יולי אדלשטיין, צריך גם להבדיל בין הנושא של הקזינו לבין הנושא של הטוטו, לוטו ומפעל הפיס.

דרור דבש: זה אותו דבר.

מוחמד כנעאן: אני מבדיל ביניהם.

מוחמד כנעאן: אני בעמדה שאין מקום במדינת ישראל לבית קזינו כזה.

דרור דבש: מדברים הרבה על הקזינו עכשיו ומצפה-רמון מוזכרת.

מוחמד כנעאן: אתמול דיברת יפה בטלוויזיה.

דרור דבש: אני רוצה להבהיר את העמדה שלי.

דרור דבש: קודם כל, אני נגד קזינו וגם נגד קזינו במצפה-רמון.

דרור דבש: אני גם לא חושב שהממשלה תעביר את זה.

דרור דבש: אם שר האוצר אברהם שוחט וראש הממשלה הנכבד, שאני מאוד מעריך אותו ומאוד מקווה שהוא יצליח, היו באים ואומרים לי שלמשך 5 שנים מפעלים בתעשייה או בתיירות יקבלו במצפה-רמון מענקים של 50%, שיישאירו את הפטור ממס הכנסה במצפה אמון ולא אצטרך להיאבק עליו כל שנה, ושהמפעלים במצפה-רמון ייקבלו עדיפות במיכרזים של משרדי הממשלה - אז הייתי בועט בקזינו בכל כוחי.

דרור דבש: כפי שאני מופיע כעת בתקשורת בתמיכה בקזינו, במצב כזה הייתי פועל בדיוק להיפך, כי אני נגד קזינו.

דרור דבש: הילדים שלי בוכים בבית ואומרים: אבא, מה קרה לך?

דרור דבש: אתה כל השנה הטפת נגד זה.

דרור דבש: אתם רואים פה תמונה של מכתש רמון.

דרור דבש: אנחנו רוצים לשמור עליו כמו שהוא.

דרור דבש: יש לנו ייחודיות, אבל יש לנו בעיה: אנחנו לא מסוגלים להתמודד עם מרכז הארץ.

דרור דבש: יש מאות אנשים מובטלים במצפה-רמון.

דרור דבש: 90 איש עובדים בעבודות יזומות, דוקטורים ופרופסורים שמנקים אצלי את הרחובות, עולים חדשים שהגיעו, ברמה מאוד מאוד גבוהה.

דרור דבש: בימי שישי אני אוסף את גזרי העיתונים כדי למצוא עבודות בבאר-שבע כי אני לא מסוגל לספק מקומות עבודה.

דרור דבש: מחיר נסיעה הלוך וחזור לבאר-שבע הוא קרוב ל70- שקלים.

דרור דבש: אם המדינה היתה מבינה ומסבסדת את הנסיעה מבאר-שבע - כמו שהיום נוסע מישהו מרעננה לתל-אביב בשעה ורבע - אפשר בפחות זמן להגיע ממצפה-רמון לבאר-שבע ולעבוד.

דרור דבש: אבל אי אפשר לבזבז את שכר העבודה על כרטיסי אוטובוס.

דרור דבש: ביקר אצלי עוזר ראש הממשלה בשבוע שעבר.

דרור דבש: זה היה בדיוק יום אחרי שהסיפור של הקזינו התפוצץ.

דרור דבש: אני לא שמעתי על כך אבל התחילו להתקשר אלי יזמים.

דרור דבש: אני אומר לכם, אני מנסה לנצל רק מההודעה את המקסימום.

דרור דבש: כבר מקימים את כל שכונת "בנה ביתך" ש20- שנים עמדה, אנשים רכשו מגרשים.

דרור דבש: אני מנצל עד תום את העניין בתקשורת.

דרור דבש: אני נגד הקזינו.

דרור דבש: אני אומר עוד פעם, אנסה להפיק מהמהלך הזה את המקסימום אבל אני לא חושב שקזינו יכול להיות במדינת ישראל.

דרור דבש: אני מבקש להעלות את הדברים לדיון רציני.

דרור דבש: צריך להשקיע בנגב ולפתח אותו.

דרור דבש: אני מבקש דברים פשוטים.

דרור דבש: היום מנהלים את המדינה פקידי אוצר שהם מומחים, אני מעריך אותם מבחינה מקצועית.

דרור דבש: אבל ציונות זה לא כלכלי.

דרור דבש: יכולים להגיד: תסגור את מצפה-רמון, לא רוצים את מצפה-רמון, תעברו לבאר-שבע, זה יותר קרוב.

דרור דבש: עושים את מטרופולין באר-שבע, ואני בעד.

דרור דבש: אבל הגלים שעושים בבאר-שבע לא מגיעים עד מצפה-רמון.

דרור דבש: יש אנשים מסכנים שבאים אלי יום יום ללשכה ורוצים לקרוע את הוורידים מול עיני כי אין להם מה לאכול.

דרור דבש: אני אומר לכם שיש לי יזמים.

דוד אזולאי: עם קזינו יהיה להם מה לאכול ...

דרור דבש: גם אני אומר שלא.

דרור דבש: מי יהיו: חדרניות?

דרור דבש: זונות?

דרור דבש: אני יודע גם שלא.

דרור דבש: אבל לא מאפשרים לי.

דרור דבש: בא נציג ראש הממשלה מיואש ואמר לי שאני לא אקבל שום דבר כי אם אני אקבל אז גם צפת תקבל ועכו תקבל ולוד תקבל ואני לא יודע מי יקבל.

דרור דבש: למצפה-רמון יש בעיה ייחודית, המרחק שלה ממרכז הארץ.

דרור דבש: להביא חומר גלם מטירת הכרמל למתפרה ולהחזיר אותו אחרי זה לתל-אביב עולה כסף.

דרור דבש: אז הוא לא יכול להתחרות באותה מתפרה שנמצאת בנתניה ובאותן תופרות מטול-כרם.

דרור דבש: אבל אני צריך משהו להגיד לאנשים שלי.

דרור דבש: אני מיואש.

דרור דבש: ולכן אני אנצל עד תום את העניין הזה.

דרור דבש: כשייבוא השר שוחט למצפה-רמון אני אגיד שאני רוצה קזינו, כי יש שם תקשורת ופתאום מדברים על מצפה-רמון.

דרור דבש: הצעתי 4 פריטים למשך 5 שנים: מענק מוגדל בתעשייה ותיירות, אותם 20%-15% כמו שניתן בקריית-שמונה, ומגיע לקריית-שמונה; פטור ממס הכנסה.

דרור דבש: אם זה יבוצע אתם לא תיראו אותי ולא תשמעו ממני 5 שנים.

דוד אזולאי: נציג המשרד לבטחון פנים, ניצב יוסי לוי, ישיב בקצרה.

יוסי לוי: אני רוצה לומר בראשית הדברים, אני לא רוצה להישמע כמטיף בתחום הזה.

יוסי לוי: אני מתעסק בעובדות, אך ורק בעובדות שלוקטו והועלו בהצעות ובהמלצות הוועדה.

יוסי לוי: אני ממליץ בפני חברי הוועדה שרוצים להעמיק בסוגיה לעיין בפרקים השונים של המלצות הוועדה.

יוסי לוי: הפרקים השונים של המלצות הוועדה דנים בסקירת נושא הקזינו בעולם; אספקטים חברתיים ופסיכולוגיים של הימורים ומהמרים; שיקולים לבחירת מקום הקזינו - הוועדה בהמלצות שלה נתנה קריטריונים לבחירת המקומות.

יוסי לוי: היא לא דיברה על הנגב או על הגליל אלא הציעה קריטריונים; יש את הנושא של רישוי ופיקוח; מיסוי; מטבע חוץ; היתרים; והצעת חקיקה.

יוסי לוי: אם תסתכלו על כל הפרקים של ההמלצות, לדעתי תפיסת העולם של מי שמעיין בדווח ובהמלצות תהיה יותר מגובשת ומבוססת, לא על קטעי עיתונות ולא על כל מיני אימרות שנאמרות במסדרונות.

יוסי לוי: יש 107 מדינות בעולם שיש בהן בתי קזינו.

יוסי לוי: זה מחצית מאוכלוסיית העולם.

דוד אזולאי: אבל לא צויין מה המצב הכלכלי והמצב החברתי של אותן מדינות יחסית למדינת ישראל.

יוסי לוי: זה כתוב בקצרה.

יוסי לוי: אני עוסק בעובדות ולא בהטפה.

יוסי לוי: ב107- מדינות, שהן מחצית מאוכלוסיית העולם, יש בתי קזינו.

יוסי לוי: זו עובדה שכתובה בספר.

דוד אזולאי: מר רדי, אני מבקש שבקצרה תשיב על כמה מהשאלות שעלו.

בועז רדי: אני אשיב על כמה נקודות מרכזיות.

בועז רדי: דבר ראשון, אני רוצה להשיב לכל מי שאמר: "למה אתה מתיר את זה?

בועז רדי: אז תתיר גם סמים או פורנוגרפיה".

בועז רדי: אל"ף, אם אני לא טועה, לגבי פורנוגרפיה בארץ - מי שרוצה לקנות פלייבוי בחנות יכול.

בועז רדי: הוא לא צריך את האינטרנט וזה חוקי.

בועז רדי: אבל אני רוצה להתייחס לסמים.

יולי יואל אדלשטיין: פלייבוי זה לא כמו הפורנוגרפיה שיש באינטרנט.

בועז רדי: יש שני הבדלים מרכזיים שחברי הכנסת צריכים לשים לנגד עיניהם בעניין הזה של התרה או אי-התרה.

בועז רדי: ראשית, יש למעלה מ100- מדינות בעולם שמתירות הפעלת קזינו.

בועז רדי: אבל אני לא מכיר מדינה בעולם - אולי פרט להולנד - שמתירה סמים או פורנוגרפיה קשה.

בועז רדי: את זה צריך ללמוד קצת מאחרים.

סילבן שלום: בהולנד קזינו זה רק לתיירים.

בועז רדי: לא נכון.

בועז רדי: אבל זה לא חשוב.

בועז רדי: שמעתי את חבר הכנסת אופיר פינס-פז אומר את זה אבל זה לא נכון.

בועז רדי: אני בדקתי את זה הבוקר והוא טועה.

סילבן שלום: בגרמניה למשל בבאדן באדן הקזינו מיועד רק לתיירים.

בועז רדי: דבר ראשון, צריך להסתכל על מדינות אחרות בעולם, כולל ארצות-הברית, בריטניה ואוסטריה, לא מדינות עולם שלישי.

בועז רדי: דבר שני, תקשיבו לעמדה של המשטרה.

בועז רדי: אני לא שמעתי את המשטרה מטיפה להתרת סמים קשים או פורנוגרפיה קשה, אבל על הימורים היא אומרת - כן.

בועז רדי: אולי כדאי להקשיב.

סילבן שלום: היא לא אומרת כן.

סילבן שלום: היא אומרת: אנחנו נוכל לטפל בזה.

סילבן שלום: היא לא אומרת שהיא בעד הקזינו.

דוד אזולאי: הם לא יכולים.

דוד אזולאי: אחר-כך יגידו לך שאין כוח אדם.

יוסי לוי: אם יעמידו לרשותה כל מה שכתוב בספר, היא תתמודד.

דוד אזולאי: לא יהיו משאבים להעמיד לרשותך את כל הדברים האלה ובגלל זה יתפתח כל מה שקורה מסביב לקזינו.

יוסי לוי: אני 36 שנים בשירות המשטרה.

יוסי לוי: אני לא מתווכח עם חברי כנסת.

יוסי לוי: אני מציג רק עובדות.

בועז רדי: אני רוצה להציג את העובדות ולא להתווכח.

בועז רדי: קודם כל אני מצטרף בכל לב לקריאה של ניצב יוסי לוי שתקראו את הדוח.

בועז רדי: יש שם הרבה דברים.

בועז רדי: אנשים מתבטאים, תסלחו לי שאני אומר את זה, בלי באמת להתעמק בעובדות.

בועז רדי: אני מבקש לומר למר דרור דבש שהוועדה המליצה חד-משמעית שרשות מקומית שלא תירצה לא יוקם אצלה קזינו.

בועז רדי: אם יתקבלו המלצות הוועדה, אנחנו לא ניכפה.

בועז רדי: אם מצפה-רמון לא רוצה, לא יהיה אצלך קזינו.

בועז רדי: אם באר-שבע לא תירצה או אילת לא תירצה, לא יוקם שם קזינו.

סילבן שלום: אל תדאג, לא יהיה בשום מקום.

בועז רדי: אני רוצה להגיד לחברי הכנסת שאני מציע להם אל"ף לקרוא את הדוח.

בועז רדי: בי"ת, לחשוב טוב אם הם מעדיפים לעצום את העיניים ולהמשיך, כי התופעה לא תיפתר.

בועז רדי: אפשר להגיד יריחו כן, יריחו לא.

בועז רדי: התופעה לא תיפתר.

בועז רדי: כל הדברים השליליים, כולל ההתמכרות, כולל אובדן ההכנסות, כולל אובדן מטבע חוץ, כולל אי-פיתוח הנגב, כל הדברים האלה ימשיכו לקרות וייתעצמו.

בועז רדי: תיראו מה קרה מ1995-.

בועז רדי: תקראו את דוח הוועדה.

בועז רדי: אז עוד לא היה בית קזינו ביריחו ולא תוכנן בית קזינו נוסף ברמאללה.

בועז רדי: אני רוצה להגיד לכם שיש לי אינפורמציה שהם גם מתכננים הקמת בית קזינו באיזור השרון, בטול-כרם וקלקיליה.

בועז רדי: מדוע לא להקים שם בית קזינו ממש על הגבול?

בועז רדי: למה שתושבי השרון לא יוכלו להמר גם כן?

בועז רדי: הישראלים הרי יבואו.

בועז רדי: אני מציע לכולם לשקול את זה לפני שהם מחליטים שהם נגד, לקרוא את הדוח.

בועז רדי: אני אשמח גם לפרט יותר, בעל-פה או בכתב, למי שיירצה.

דוד אזולאי: היות ואפשר לומר שרוב הדוברים בדיון היום התנגדו להקמת קזינו, 90% מהדוברים, כל הדוברים פרט לאחד שכאן השמיע דיעה בעד, לאור זה אני מגיש הצעת סיכום.

דוד אזולאי: 1) הוועדה קוראת לראש הממשלה ולשר האוצר לגנוז את התוכנית להקמת קזינו במדינת ישראל.

דוד אזולאי: 2) הוועדה מחזקת את ידי השרים המתנגדים להקמת קזינו וקוראת להם לעשות הכל למניעת הקמת הנגע הרע הזה.

דוד אזולאי: 3) הוועדה קוראת לראש הממשלה להתחשב בעמדת המערכת המשפטית במדינת ישראל.

דוד אזולאי: 4) הוועדה קוראת לממשלה לפעול לפיתוח הנגב באמצעים יותר טובים מהקזינו.

דוד אזולאי: תודה רבה.